מריה מוטולה

מריה דה לורדס מוטולה (באנגלית: Maria de Lurdes Mutola נולדה ב-27 באוקטובר 1972), היא אתלטית עבר ממוזמביק. היא השתתפה בשש אולימפיאדות, היא אלופה אולימפית (סידני 2000), שלוש פעמים אלופת עולם (שטוטגרט 1993, אדמונטון 2001 ופריז 2003), שבע פעמים אלופת עולם באולם (1993 - 2006) ושבע פעמים דורגה במקום ראשון בעולם בסוף השנה (1993, 1994, 1995, 1998, 2000, 2001 ו-2003) בריצת 800 מטר. נחשבת לאחת האצניות הגדולות בעולם בריצה זו. מוטולה היא שיאנית העולם הנוכחית (2021) בריצת 1000 מטר באולם.

 ביוגרפיה 
מריה מוטולה נולדה בצ'מנקולו שבמחוז מפוטו בירת מוזמביק.

באולימפיאדת סיאול (1988) קבעה מוטולה בריצת 800 מטר תוצאה של 2:04.36 דקות בשלב המוקדמות.

באליפות העולם באתלטיקה שנערכה בשנת 1991 בטוקיו, יפן סיימה מוטולה במקום הרביעי בריצת 800 מטר בתוצאה של 1:57.63 דקות, אחרי המנצחת ליליה נורוטדינובה מרוסיה (1:57.50 דקות).

באולימפיאדת ברצלונה (1992) סיימה מוטולה במקום חמישי בריצת 800 מטר בתוצאה של 1:57.49 דקות, אחרי המנצחת הלן ואן לנגן מהולנד (1:55.54 דקות) ובמקום התשיעי בריצת 1500 מטר בתוצאה של 4:02.60 דקות, אחרי המנצחת חסיבה בולמרקה מאלג'יריה (3:55.30 דקות).

אלופת עולם
באליפות העולם שנערכה בשנת 1993 בשטוטגרט, גרמניה זכתה מוטולה במדליית זהב בריצת 800 מטר בשיא אפריקה חדש של 1:55.43 דקות, לפני ליובוב גורינה מרוסיה (1:57.10 דקות) ואלה קובאץ' מרומניה (1:57.92 דקות).

שיאנית עולם
בתחרות שנערכה בבריסל שבבלגיה ב-5 באוגוסט 1995 קבעה מוטולה בריצת 1000 מטר שיא עולם חדש של 2:29.34 דקות. מספר ימים לאחר מכן, באליפות העולם שנערכה בגטבורג, שוודיה היא פסלה בשלב חצי הגמר בריצת 800 מטר וכך נמנע ממנה להגן על תוארה.

באולימפיאדת אטלנטה (1996) זכתה מוטולה במדליית ארד בריצת 800 מטר בתוצאה של 1:58.71 דקות, אחרי סווטלנה מסטרקובה מרוסיה (1:57.73 דקות) ואנה פידליה קירוט מקובה (1:58.11 דקות). בשלב חצי הגמר היא קבעה את התוצאה המהירה בתחרות 1:57.62 דקות.

באליפות העולם שנערכה בשנת 1997 באתונה, יוון זכתה מוטולה במדליית ארד בריצת 800 מטר בתוצאה של 1:57.59 דקות, אחרי פידליה קירוט (1:57.14 דקות) וילנה אפנסייבה מרוסיה (1:57.56 דקות).

באליפות העולם שנערכה בשנת 1999 בסביליה, ספרד זכתה מוטולה במדליית כסף בריצת 800 מטר בתוצאה של 1:56.72 דקות, אחרי לודמילה פורמנובה מצ'כיה (1:56.68 דקות) ולפני מסטרקובה (1:56.93 דקות).

אלופה אולימפית
באולימפיאדת סידני (2000) זכתה מוטולה במדליית זהב בריצת 800 מטר בתוצאה של 1:56.15 דקות, לפני שטפי גראף מאוסטריה (1:56.64 דקות) וקלי הולמס מבריטניה (1:56.80 דקות).

באליפות העולם שנערכה בשנת 2001 באדמונטון, קנדה זכתה מוטולה במדליית זהב, בפעם השנייה בתולדותיה, בריצת 800 מטר בתוצאה של 1:57.17 דקות, לפני גראף (1:57.20 דקות) ולטיטיה ורייסד מסורינאם (1:57.35 דקות).

באליפות העולם שנערכה בשנת 2003 בפריז, צרפת זכתה מוטולה במדליית זהב בפעם השלישית בקריירה שלה ובפעם השנייה ברציפות בריצת 800 מטר בתוצאה של 1:59.89 דקות, לפני הולמס (2:00.18 דקות) ונטליה כרוצ'ליובה מרוסיה (2:00.29 דקות).

אותה שנה זכתה מוטולה במיליון דולר לאחר שהייתה האתלטית היחידה בעולם שזכתה בליגת הזהב, בעקבות ניצחונותיה בריצת 800 מטר בכל שש התחרויות הגדולות שמארגנת התאחדות האתלטיקה הבינלאומית (IAAF).

באולימפיאדת אתונה (2004) סיימה מוטולה במקום הרביעי בריצת 800 מטר בתוצאה של 1:56.51 דקות, אחרי המנצחת הולמס (1:56.38 דקות).

באולימפיאדת בייג'ינג (2008) סיימה מוטולה במקום החמישי בריצת 800 מטר בתוצאה של 1:57.68 דקות, אחרי המנצחת פמלה ג'לימו מקניה (1:54.87 דקות).

בשנת 2006 זכתה מוטולה בכבוד להיות אחת משמונה נשים ידועות בעולם, שנשאו את הדגל האולימפי בטקס הפתיחה של אולימפיאדת החורף בטורינו.

אחרי הפרישה
לאחר פרישתה מריצה, חזרה מוטולה לענף אותו אהבה בצעירותה - כדורגל. היא שיחקה תקופה מסוימת בליגת כדורגל הנשים של דרום אפריקה, וב-2011 אף שימשה כקפטנית נבחרת מוזמביק בטורניר הכדורגל של משחקי אפריקה.

 שיאים אישיים 
אצטדיון
ריצת 200 מטר: 23.86 שניות
ריצת 400 מטר: 51.37 שניות
ריצת 800 מטר: 1:55.19 דקות
ריצת 1000 מטר: 2:29.34 דקות, שיא עולם בעבר
ריצת 1500 מטר: 4:01.50 דקות
ריצת 3000 מטר: 9:27.37 דקות
ריצת 5000 מטר: 18:15.10 דקות

 קישורים חיצוניים 



הערות שוליים

קטגוריה:אתלטיות מוזמביקיות
קטגוריה:כדורגלניות מוזמביקיות
קטגוריה:אלופות עולם באתלטיקה
קטגוריה:שיאניות עולם באתלטיקה
קטגוריה:נושאי דגל מוזמביק באולימפיאדה
קטגוריה:אתלטיות באולימפיאדת סיאול (1988)
קטגוריה:אתלטיות באולימפיאדת ברצלונה (1992)
קטגוריה:אתלטיות באולימפיאדת אטלנטה (1996)
קטגוריה:אתלטיות באולימפיאדת סידני (2000)
קטגוריה:אתלטיות באולימפיאדת אתונה (2004)
קטגוריה:אתלטיות באולימפיאדת בייג'ינג (2008)
קטגוריה:ילידות 1972
קטגוריה:אלופות אולימפיות: ריצת 800 מטרים
קטגוריה:רצות 1500 מטר